**Beretning til Thorøhuse Bylaugs generalforsamling 31.marts 2022**

**Perioden 23.sept. 2021 - 31.marts 2022.**

Det er 3 år siden, vi har holdt generalforsamling i marts måned, som vedtægterne siger. Restriktionerne forbød forsamlinger indendørs helt ned til 5 i 2020 og sidenhen steg det gradvist til 50 i 2021, indtil de helt forsvandt i januar 2022. Vi har levet i en mærkelig tid. Forhåbentlig går der 100 år før en ny pandemi kommer igen ifølge virologerne.

1. **Som led i Assens æblefestival** var der 17. oktober æblekagedyst i Forsamlingshuset med Kirsten Hasseltoft Larsen, Drejet, som tovholder sammen med Suzanne Baaring, Lise Arnecke og Bolette som hjælpere. Ca. 65 voksne og 15 børn besøgte æblekagedysten, hvor 7 voksne og 4 børn havde afleveret æblekager til konkurrencen. 3 børn og 3 voksne vandt præmier. Kirsten og Suzanne styrer igen æblekagedysten i Thorøhuse i oktober 2022.
2. **Den nye ”Grønne gruppe”,** som blev skabt i juni 2021 via et møde med Sanne Doll, Assens Kommune og ”Deltager Danmark”, en nonprofitorganisation støttet af Veluxfonden, er kommet rigtig godt i gang. 5 thorøhusere har taget opgaven på sig. Det er Grethe Berndt Madsen, Barkegryden, som er tovholder sammen med Katja Maarup, Markledet, Karen Dorph Bendtzen, JGV, Mogens Andersen, JGV og Per Villemoes, JGV. Aktiviteterne har indtil nu været: Grønt Høstmarked, Grøn fællesspisning, Foredrag i Forsamlingshuset med Sanne Doll, klimakoordinator fra Assens Kommune om ”Grøn omstilling i et landsbysamfund”, filmeftermiddag ” The biggest little farm” og inden sommer ny grøn fællesspisning. Interessen vokser.
3. ”**Syng sammen**” med Sandagerkoret i Forsamlingshuset søndag d. 7. november. Det var 2. gang vi havde besøg af Sandagerkoret. Det blev igen en dejlig eftermiddag med Forsamlingshusets nye Højskolesangbog og Sandagerkoret. Det ser ud til at denne Syng sammen eftermiddag kunne blive en rigtig god tradition i Thorøhuse.
4. **Nye thorøhusere**: Så mange og så på én gang. 23 voksne og 9 børn. Det er ikke sket i de 28 år Thorøhuse Bylaug har eksisteret. Hvorfor? I Assens Kommune arbejder man med de nye bosætningsstrategier. **Børnefamilierne** vil ud af de store byer til mere rummelige steder med grønt omkring, og i Thorøhuse er det grønt og vand, der trækker. De gamle dør eller flytter på plejehjem eller i lejlighed. De unge flytter til byerne, men når de stifter familje vil flere tilbage i nærheden af bedsteforældrene. De er nemlig gode til at passe børn. Det er også sket i Thorøhuse. 3 nye børnefamilier har bedsteforældre i byen og i Sønderby. **Så er der 50+ 60+'erne**. Børnene er væk og på uddannelse. De har længe ønsket sig et hus ved vandet, som i Thorøhuse. **Beliggenhed.** Den sidste gruppe er **pensionisterne,** der sælger det store hus og vil i noget mindre med natur. Det er også Thorøhuse. Alle de nye skulle have en fed velkomst med mad og vin og underholdning og oplysning om de 22 ”klubber” med aktiviteter, der er i Thorøhuse. Det blev en laaang søndag i Forsamlingshuset d. 21. november. Derfor havde vi søgt **Lokalsamfundspuljen** i Assens kommune om 6000kr. til sådan en velkomst. Og det blev bevilliget. Tak til Assens kommune.
5. **Ekstra P-plads i Thorøhuse**: I maj 2021 havde Assens Kommune en trafiktælling, der strakte sig over 10 dage. **Thorø** er nemlig udpeget til en af de 3 **HOTSPOT** i kommunen.: Bågø, Helnæs og Thorø. Når vi er blevet et HOTSPOT, skal turisterne jo ud at gå ture og i Corona-nedlukningstiden, skal alle de andre også ud at gå. Det betyder biler gennem Jacob Gades Vej, ned ad Drejet til P-pladsen. En fredag i maj 2021 talte ledningen 207 biler. Der er plads til ca. 50 på P-pladsen og hvis der ikke er gæster i Forsamlingshuset kan der være ca. 20 biler mere på Forsamlingshusets p-plads. **Men ned og op ad Drejet kan der kun køre 1 bil.** Det betyder **trafikkaos.** Derfor har vi søgt kommunen om en ekstra p-plads i udkanten af byen. Så må turisterne gå 2 km mere med en madkurv eller rygsæk gennem byen og nyde synet af alle de velholdte huse og haver. I øjeblikket undersøger kommunen de lovlige muligheder mht. strandbeskyttelseslinjen. Det bliver en stampet grus p-plads som ved forsamlingshuset. Økonomien synes ikke at være det største problem iflg. samtale med direktør for Plan, Land og By Martin Albertsen i Assens Kommune. Når lovligheden er på plads, bliver Bylauget kontaktet. Der er vi nu.
6. **Cykelsti/Assinoen/rekreative stier.** Mulighederne for at fåen mere trafiksikker cykelrute fra Thorøhuse til Assens og andre steder hen, foregår i en arbejdsgruppe sammen med alle Lokalrådene i kommunen under overskrifterne Assinoen og Multifunktionelle stier. Der er i 2020 og igen i 2021 indsendt oplæg, med bl.a. Palle Isaksen som medforfatter, til Byrådets budgetbehandling. Den er blevet godt modtaget og der er afsat penge i budgetterne for 2021-2025. Arbejdsgruppen bag oplægget holder jævnlige møder med forvaltningen om cykelstier – dog mest med information om, hvad politikerne og forvaltningen har besluttet og gjort. Det er endnu ikke lykkedes at få indflydelse før beslutningerne er truffet, så mødernes værdi er svær at få øje på, beretter vores udsendte i arbejdsgruppen Palle Isaksen.
7. **Hjertestarterkursus:** Vi var lidt mere end en håndfuld. Men det betyder ikke aflysning. Tværtimod. Det betyder mere hånd på dukken og mindre tilbageholdenhed med at prøve, hvor hårdt det er 30 gange og 2 pust. 2 gange tryk i sekundet, så der er tempo på. Det blev en lærerig søndag eftermiddag i Forsamlingshuset d. 13. marts med Henrik Holm-Nielsen, Fiskerstræde, som en meget grundig instruktør. Tak til Henrik, som også lige har skiftet nye elektroder og batterier i hjertestarteren, som hænger inde i indgangen til det offentlige toilet i Forsamlingshuset, hvor der er åbent hele året 24/7.
8. **Nye bordbænkesæt:** Bylauget og Forsamlingshuset har sammen fået bevilliget 2 nye, vedligeholdelsesfrie bordbænkesæt af genbrugsplast af **Lokalsamfundspuljen** til 15.000kr**.** Vi tror og håber at ”svendeklubben” inden påskeferien vil have samlet dem. Sidste nyt: Preben, fra Drejet og Mogens fra JGV har allerede samlet dem. Hurra for de 2 svende.
9. **Aktiviteter inden sommerferien:**  1. maj er der strandrensning, 1 times skraldindsamling og 1 times kaffe og kage . 8. maj er der foredrag i Forsamlingshuset med Henrik Lund Nim fra Vinspecialisten i Assens om hans bog ”I bedste mening” tilsat lidt vinsmagning, ca. 2 timer. **Og i sommerferien** en §18 tur med ”de gamle gamle”, som vi plejer til det ny H. C. Andersen museum i Odense med frokost. Bylauget lægger privatbiler og chauffører til.
10. **Tak til alle vores medlemmer.** Bylaugets medlemstal nåede i 2021 kun 148. Vi vil gerne ramme vores gamle rekord på 167 medlemmer. Det betyder meget, når vi søger kommunale/private midler. Eller hvis vi skal argumentere for vores fælles ønsker.

**Tak især til Forsamlingshuset,** som vi har et godt samarbejde med og sammen udgør vi **Thorøhuse Borgergruppe,** som årligt får tildelt 5000kr. af Assens Kommune.

**Tak til vores redaktør Bjarne Toft Olsen,** som laver hele arbejdet med vores avis **Thorøhuse Posten,** som udkommer 4 gange årligt og kan læses på vores hjemmeside, [www.thorøhuse.dk](http://www.thorøhuse.dk) og i lænestolen/sofaen, når den er hentet ind fra postkassen. Også til ikke medlemmer.

**Tak til vores badebros inspektør Kurt Pedersen** og hans hjælpere. Trappen er blevet special højtryksspulet på Assens Skibsværft**. Tak til Niels elektriker.**

**Tak til vores annoncører. 18 i alt.** Vi vil gerne have flere. Vores mål er at de skal dække udgifterne til trykning af Thorøhuse Posten.

**Tak til Bylaugets bestyrelse og revisor.**

**Til alle de nye medlemmer: send jeres mail il kassereren:** **pisa@pisa.dk**

**Bolette Eggers.**

**Formand for Thorøhuse Bylaug.**